V SLUŽBO SE PRIPELJITE SREČNEJŠI

**Vsakodnevna pot v službo je, v nasprotju s pogosto gnečo na cesti in spremljajočo slabo voljo, lahko prijetna izkušnja. Dan lahko začnemo umirjeno, dobre volje in bolj srečni že na poti na delo.**

**Registrirajte svojo kolesarsko trojko**

Povežite se s svojimi sodelavci in oblikujte kolesarsko trojko (v letu 2016 lahko kolesarite tudi samostojno). Registrirajte se na www.pripeljisrecovsluzbo.si in beležite prekolesarjene kilometre, s tem pa se medsebojno spodbujate, da se na delo čim večkrat pripeljete s kolesom. Na ta način se boste pridružili nacionalni pobudi *Pripelji srečo v službo*, ki bo od 16. maja pa do 10. junija potekala po vsej Sloveniji. Najsrečnejša trojica bo nagrajena z lepimi presenečenji.

**Na kolesu dokazano srečnejši**

Telesna aktivnost ima dokazane pozitivne učinke na splošno počutje ljudi. Kolesarjenje združuje obliko vadbe in prijazen način potovanja. Uporaba kolesa za pot v službo kolesarje zjutraj prebudi in napolni z energijo za ves dan, deluje protistresno, zaposleni pa so tako bolj zadovoljni, učinkoviti, srečni in samozavestni v primerjavi s sodelavci, ki uporabljajo druge načine prevoza.

**Mnoge koristi vožnje s kolesom**

Kolesarjenje nima pozitivnih vplivov samo na počutje, ampak prinaša tudi mnogo drugih prednosti. Lahko je zanimiva alternativa iz več razlogov: ne povzroča izpustov CO2, v mestnih središčih je izjemno časovno učinkovita rešitev, saj se lahko kolesarji izognejo prometnim zamaškom in jim ni treba iskati parkirnega prostora, hkrati prihranijo denar za gorivo in parkirni prostor ter se lahko pripeljejo neposredno do točke, kamor so se odpravili, ob tem pa z rednim gibanjem sproti skrbijo tudi za svoje zdravje.

Kolesarskim nasvetom in idejam lahko sledite tudi na Facebook strani [Pripeljisrecovsluzbo.](https://www.facebook.com/pripeljisrecovsluzbo?fref=ts)

Želimo vam, da v službo pripeljete čim več sreče!

Kolesarsko društvo LPP